Die soustrein is besig om te ontspoorArgieffoto Dit was nou nie die nuus waarmee van Suid-Afrika se weggooikinders sou wou wakker word nie. `n Hele paar Suid-Afrikaners, asook `n bekwame afrigter soos Loffie Eloff, is binnekort sonder `n heenkome nadat die Amerikaanse beroepsliga ná net agt maande inmekaar gestort het. Dit wys `n mens eenvoudig daar het dadels gekom van al die gespog hoe rugby in die VSA ontwikkel en gegroei het, veral ná die Olimpiese Spele in Rio de Jainero. Rugby is `n kultuur, dit word op grondvlak ontwikkel, dit word nie met die klap van vingers ontwikkel nie. In Amerika is basketbal, Amerikaanse voetbal, bofbal en boks koning en moet ander sporsoorte maar met die krummels tevrede wees. Dis oggende en aande op televisie, daar is miljarde se borgskappe en televisregte betrokke, dis die slagaar van Amerikaanse sport. Dis jammer dat die spelers dalk aan die korste ent sal trek, want wat word nou byvoorbeeld van `n Pedrie Wannenburg, wat in die skadu van sy loopbaan staan? In Frankryk het die land se nuwe rugbybaas, Bernard Laporte (hy het jarelank skrumskakel vir Bordeaux-Begles gespeel, was van 1999 tot 2007 die Franse afrigter, hy het Toulon afgerig, en was die land se sportminister), ná slegs 16 dae agter die stuur, `n stokkie daarvoor gesteek dat oorsese spelers voortaan vir Frankryk mag speel. Dis nogal ironies, toe Laporte Toulon afgerig het, was daar talle spelers van oorsee, maar noudat hy Frankryk se rugbybaas is, is hy soos `n broeis hen oor Franse rugby. Spelers soos die twee Suid-Afrikaners Scott Spedding (heelagter) en Bernard le Roux (flank), die twee Fidjiaanse vleuels Noa Nakaitaci en Virimi Vakatawa en die Nieu-Seelandse monsterstut Uini Atonio, mag steeds in aanmerking vir toekomstige Franse toetsspanne kom, maar die deur is nou toegeklap vir ander spelers soos Jacques du Plessis en Paul Willemse, wat ook daarvan gedroom het om toetsrugby vir die Hane te speel. Laporte se drastiese besluit kom nadat hy op 4 Desember in die warm stoel van Franse rugby beland het. Dis `n les vir Mark Alexander, die president van die Suid-Afrikaanse Rugbynie (Saru), en die ander Saru-beamptes wat steeds nie `n beleid kan neerlê vir die kies van oorsese Bokke nie. Dit sal boonop al hoe moeiliker raak om vir oorsese spanne toetsrugby te speel, want Wêreldrugby wil die verblyfvereistes al hoe langer maak. Die deure sal steeds oop wees om oorsee te gaan en mijoene te verdien, maar die struikelblokke raak al hoe meer.